Publication: Magyar Közlöny
Issue: MK-1999-111 (Year: 1999, Number: 111)
Era: 1990-2004
Section: a 100/1999. (XII. 10.) OGY határozathoz
Paragraph Index: 617

9. Intézményrendszer Az esélyegyenlőségi törvényben foglaltak megvalósítása érdekében a meglévő intézményrendszert oly módon kell átalakítani, hogy alkalmas legyen a fogyatékos személyek problémáinak komplex és hatékony kezelésére. A fogyatékos személyekkel kapcsolatba kerülő valamennyi intézménynek a következő elveket kell szem előtt tartania munkája során: — elérhetőség megteremtése, a személyes részvétel biztosítása, — személyre szabott ügyintézés, bánásmód és a komplex ügykezelés lehetőség szerinti megoldása, — az intézmény tevékenységére, feladatára vonatkozó átláthatóság, eredményesség és ellenőrizhetőség biztosítása, — az ellátások racionalizálása, a párhuzamosságok kiszűrése. A fogyatékosüggyel kapcsolatos feladatok ellátását az Országos Fogyatékosügyi Tanács segíti, amely az esélyegyenlőségi törvény szerint kezdeményező, javaslattevő, véleményező és koordináló szerepet tölt be a fogyatékos személyekkel összefüggő kérdésekben. 1999/111. szám A fogyatékos személyekkel kapcsolatos feladatokban közreműködő szervezetek tevékenységének koordinálására, módszertani segítésére és a tájékoztatásra a Kormány közalapítványt hoz létre. A közalapítvány fontos feladata, hogy olyan módszereket dolgozzon ki, melyekben a rehabilitáció alapelvei az egyes ágazatok sajátosságaitól függetlenül érvényesíthetők legyenek, valamint összhangba hozza az ágazati rehabilitációs tevékenységeket, és támogassa azokat a kezdeményezéseket, melyek a rehabilitáció segítségével lehetővé teszik a fogyatékos személyek társadalmi integrációját. A közalapítványnak emellett kiemelt szerepe van abban, hogy a fogyatékos személyekkel foglalkozó szakmai szervezetek munkáját összehangolja, olyan fórumot létesítsen, mely lehetőséget biztosít a feladatokat ellátó szervezetek közötti információáramlás elősegítésére. A Közalapítvány széles körű feladatainak megoldása a Program végrehajtásában való közreműködésének érdekében szükséges források megteremtéséről a központi költségvetésnek kell gondoskodni. A fogyatékos személyek érdekképviseletében fontos szerepet töltenek be országos színtű társadalmi szervezeteik. A fogyatékos személyek érdekében és ellátásuk biztosításában a civil szervezetek részvétele növekvő mértékű.

Source: https://magyarkozlony.hu/hivatalos-lapok/b8c32341032ed4cde784368d654c3de388dda7d8/dokumentumok/95915808d6e9366ccbf5168382d6ed9193e0667e/letoltes